CELEX: C2007/082/23
Language: et
Date: 2007-04-14 00:00:00
Title: Kohtuasi C-503/06: 13. detsembril 2006 esitatud hagi — Euroopa Ühenduste Komisjon versus Itaalia Vabariik

14.4.2007   
            
            
               ET
            
            
               Euroopa Liidu Teataja
            
            
               C 82/12
            
         13. detsembril 2006 esitatud hagi — Euroopa Ühenduste Komisjon versus Itaalia Vabariik
   (Kohtuasi C-503/06)
   (2007/C 82/23)
   Kohtumenetluse keel: itaalia
   Pooled
   
      Hageja: Euroopa Ühenduste Komisjon (esindaja: D. Recchia)
   
      Kostja: Itaalia Vabariik
   Hageja nõuded
   
               —
            
            
               Tuvastada, et kuna Liguuria maakond võttis vastu ja kohaldab õigusakti seoses loodusliku linnustiku kaitsesüsteemist erandite lubamisega, mis ei järgi direktiivi 79/409/EMÜ (1) artiklis 9 kehtestatud tingimusi, siis on Itaalia Vabariik rikkunud nimetatud direktiivi artiklist 9 tulenevaid kohustusi;
            
         
               —
            
            
               mõista kohtukulud välja Itaalia Vabariigilt.
            
         Väited ja peamised argumendid
   Seoses ühe kaebusega sai komisjon teada, et Liguuria maakond oli vastu võtnud 5. oktoobri 2001. aasta seaduse nr 34, et reguleerida eespool viidatud direktiivi artikli 9 alusel loodusliku linnustiku kaitsesüsteemist erandite tegemist. Seda maakonnaseadust muudeti 13. augusti 2002. aasta maakonnaseadusega nr 31.
   Komisjon oli seisukohal, et maakonnaseadus nr 34/2001, muudetuna, kujutab endast regulaarse jahipidamise luba direktiiviga kaitstud lindudele, kuna:
   
               —
            
            
               see määras üldiselt ja abstraktselt ning ajaliselt piiramata kindlaks erandiga hõlmatud liigid, samas kui erand, vastupidi, on erakorraline üksikakt, mis võetakse vastu pärast teatavate teaduslikku laadi eelduste olemaolu kontrollimist;
            
         
               —
            
            
               see ei näe erandit tegevate üksikaktide puhul ette kohustust märkida ära mõni nendest abstraktsetest põhjustest, mille esinemisel võib direktiivi artikli 9 alusel erandit lubada, ega näe ette kohustust selgitada konkreetseid põhjusi, miks teatud akt on tingitud vajadusest, millele viidatakse kui abstraktsele;
            
         
               —
            
            
               see ei näe ette, et tuleks kontrollida, kas pole teisi rahuldavaid lahendusi, ega näe ette selle ametiasutuse märget, kelle on antud volitus kinnitada, et direktiivi artiklis 9 sätestatud tingimused on täidetud.
            
         Maakonnaseaduse nr 34/2001, muudetuna, vastuolu väljendub konkreetsetes jahipidamist lubavates aktides, milles ei näidata teiste rahuldavate lahenduste puudumist ega nimetata abstraktset põhjust ega konkreetseid asjaolusid, mistõttu erand on vajalik.
   Pärast põhjendatud arvamuses märgitud tähtaja lõppemist — 31. oktoobril 2006 — tunnistas Liguuria maakond muudetud maakonnaseaduse nr 34/2001 kehtetuks 31. oktoobri 2006. aasta maakonnaseadusega nr 35/2006 ja võttis vastu maakonnaseaduse nr 36/2006, millega lubatakse jahipidamist erandkorras, milles väljenduvad samad vastuolud eespool viidatud direktiivi artikliga 9, mis maakonna eelmises õiguslikus raamistikus juba kahtluse alla seati.
   
      (1)  Nõukogu 2. aprilli 1979. aasta direktiiv 79/409/EMÜ loodusliku linnustiku kaitse kohta (EÜT L 103, lk 1; ELT eriväljaanne 15/01, lk 98).